Kauno Žalgiris

TSRS čempionato ir Europos taurės era

1944 m., dar tebevykstant Antrajam pasauliniam karui, buvo įkurta Kauno „Žalgirio“ sporto draugija. Tų pačių metų spalio 13 d. suorganizuotos pirmosios varžybos. 
„Žalgirio“ komanda jau 1947 m. pirmą kartą tapo TSRS čempionato aukso medalio laimėtoja. Iš viso iki 1989 m. Kauno „Žalgirio“ ekipa TSRS krepšinio čempionatuose penkis kartus (1947, 1951, 1985, 1986 ir 1987 m.) laimėjo aukso medalius, septynis kartus (1949, 1952, 1980, 1983, 1984, 1988 ir 1989 m.) iškovojo sidabrą ir šešis kartus (1953, 1954, 1955, 1971, 1973 ir 1978 m.) užėmė trečią vietą. 
1981 m. „Žalgiris“ pirmą kartą dalyvavo Europos taurių laimėtojų turnyre ir pasiekė ketvirtfinalį. 1985 m. pasiekė finalą, kur pralaimėjo ispanų „Barcelona“ klubui. 
1984–1985 m. sezone „Žalgiris“ laimėjo visus 5 susitikimus (ir reguliariajame sezone, ir superfinale) prieš Maskvos CSKA tuometiniame TSRS krepšinio čempionate.
1986 m. klubas debiutavo Europos čempionų taurės turnyre, kur tik finale pralaimėjo Zagrebo „Cibona“ klubui. 
1986 m. rugsėjo 15 d., laimėjęs 84:78 prieš Buenos Airių klubą „Ferro Carril Oeste“ (Argentina, „Žalgiris“ iškovojo Tarpžemyninę Viljamo Džonso (William Jones) taurę – tai aukščiausias klubinių krepšinio komandų laimėjimas pasaulyje.
1989 m. klubas vėl pasiekė Europos taurių laimėtojų turnyro pusfinalį.
1998 m. balandžio 14 d., 82:67 laimėjęs prieš Milano „Stefanel“ (Italija) klubą, „Žalgiris“ iškovojo Europos krepšinio taurę ir teisę pirmą kartą dalyvauti Eurolygoje.

Eurolygos era

1999 m. balandžio 22 d., 82:74 laimėjęs prieš Bolonijos „Kinder“ (Italija) klubą, „Žalgiris“ tapo Eurolygos čempionu.
2007 m. spalio mėn. Kauno „Žalgiris“ pagal NBA Europe Live projektą JAV ir Kanadoje sužaidė trejas draugiškas rungtynes su NBA klubais: spalio 15 d. su Oklendo „Golden State Warriors“, spalio 17 d. su Toronto „Raptors“ komanda, spalio 19 d. su Vašingtono „Wizards“ ekipa. Tai buvo ne tik didžiulis išbandymas komandai, bet ir klubo pripažinimas – iki tol vos 6 Europos krepšinio komandos žaidė su NBA komandomis pastarųjų arenose.
2011 m. spalio mėn. Kauno „Žalgiris“ sužaidė pirmąsias savo rungtynes Žalgirio arenoje.
2015 m. lapkričio mėn. Eurolyga paskelbė, kad Kauno „Žalgiris“ dar bent dešimt metų žais Eurolygoje. Daugkartiniai Lietuvos čempionai pateko į 11-os išrinktųjų ratą, kurie turės išskirtines teises naujajame Eurolygos modelyje.
Kai 2013-aisiais buvo perimtas Kauno „Žalgirio“ valdymas, komandą slėgė 12,3 mln. eurų skola. Tuo metu grėsė bankrotas. Per trejus metus skolą pavyko sumažinti 7,8 mln. eurų. 2016-2017 sezoną „Žalgiris“ pasitiko su 8,4 mln. eurų biudžetu, vienu iš mažiausių Eurolygoje. 2016 m. sausio mėn. vadovauti „Žalgirio“ komandai pradėjo vyriausiasis treneris Šarūnas Jasikevičius.
2016-2017 metų „Eurolygos“ reguliariajame sezone „Žalgiris“ iškovojo 14 pergalių, užimdamas 10 vietą naujo formato turnyre. „Žalgiriui“ atiteko 560 tūkst. eurų. „Eurolygos“ premija. Viena iš svarbesnių sezono pergalių buvo iškovota prieš Maskvos CSKA. 2017 m. sausio 24 d. „Žalgiris“ „Žalgirio“ arenoje palaužė Eurolygos čempionės titulą gynusią Maskvos CSKA 79:74 rezultatu. Nuo 2000 metų Eurolygoje „Žalgiris“ buvo patyręs 17 pralaimėjimų iš eilės prieš CSKA.
2017 m. birželio mėn. Šarūnas Jasikevičius pasirašė naują dvejų metų sutartį. „Buvo neblogų pasiūlymų iš elitinių Europos komandų, tačiau jau seniai buvau apsisprendęs tęsti darbą Kaune...Jeigu eičiau kur nors iš „Žalgirio“, tai tik į tą klubą, kuris leistų dirbti. Taip, kaip čia. Per šiuos metus, pusantrų, buvo pokalbių su kitomis komandomis. Bet labai greitai supranti klubo filosofiją: ar savininkai patys nori rinkti komandą, ar jie nori vienas kitam pasigirti, kokį gerą ir už kokius pinigus nusipirko žaidėją, kokio dydžio išpirką sumokėjo. Mums, treneriams, svarbiausia, kad leistų dirbti. Kaune man leidžia dirbti. Čia jaučiuosi labai mylimas.“ – kalbėjo Š. Jasikevičius
2018 m. Gegužės 20 d. Eurolygos finalinio ketverto varžybose dėl trečios vietos „Žalgiris“ palaužė CSKA 79:77. Birželio 18 d. „Žalgiris“ 20-ą (8-ą paeiliui) kartą istorijoje tapo LKL čempionu, laimėjęs finalo seriją 4:1 prieš Vilniaus „Lietuvos rytą“ bei išsaugojo Karaliaus Mindaugo taurę finale įveikdamas „Lietuvos rytą“ 81-62. Taip pat pratęsė sutartį su treneriu Šarūnu Jasikevičiumi.